Rannsóknir Skagfirsku kirkju - og byggðasögurannsóknanna fara nú fram í Hegranesi fjórða árið í röð . Í þetta sinn er hópurinn nokkru minni en undanfarin ár , eða 11 manns . Tilgangur rannsóknanna er að skoða aldur og dreifingu elstu byggðar í Hegranesi og tengsl byggðaþróunar við kirkjusögu svæðisins . Verkefnið er samstarfsverkefni Byggðasafnsins og fornleifarannsóknastöðvarinnar Fiske Center í UMass Boston . Við rannsóknina í sumar hefur m.a. fundist forn kirkjugarður í landi Utanverðuness . Í fyrra komu fram vísbendingar um mögulegan kirkjugarð við jarðsjármælingar rétt sunnan við garðinn í kringum íbúðarhúsið . Vísbending er um kirkju þar í bréfi frá 14. öld þar sem segir að presturinn á Sjávarborg fái greitt fyrir að syngja messu í Keflavík , Utanverðunesi og á Hellulandi . Aðrar ritheimildir finnast ekki en í túni sunnan bæjarins var áður upphækkun sem kallaðist Kirkjuhóll og sögusagnir um kirkjugarð henni tengdar . Könnunarskurður var tekinn í sléttuðu túni rétt sunnan við meinta kirkju samkvæmt jarðsjármyndinni . Í ljós komu mögulegar leifar veggjar sem hlaðinn hefur verið eftir 1104 og gætu verið leifar bænhússins frá 14. öld . Neðan 1104 gjóskunnar komu svo í ljós samskonar uppfyllingar torflög og fundist hafa í öðrum samtíða kirkjugörðum . Þessi lög hafa verið sett í garðana til að slétta úr misfellum í landslagi og til að auðvelda greftrun í þeim . Í uppfyllingarlaginu sáust svo útlínur einnar grafar . Á um 60cm dýpi fundust svo leifar kistu og í henni beinagrind . Það er því ljóst að þarna hefur verið kirkjugarður á 11. öld sem hefur verið aflagður snemma þótt þarna stæði áfram bænhús a.m.k. fram á 14. öld .